《次韵嘉叟读和韩诗》
宋代·王十朋

孔孟久不作，况雄莫能和。韩公生有唐，力欲拯颓挫。

文兴八代衰，学救诸子过。佛老蔓中华，微公衽其左。

馀事以诗鸣，语险鬼胆破。汗澜高驾天，捷敏剧飞笴。

骑龙归帝旁，玉日人间堕。汗流籍湜辈，圭璧分半个。

柳和词拟骚，郊联语成些。咸知太山仰，谁继北窗卧。

我本齑盐生，久供笔砚课。幽香摘天葩，光艳拾珠唾。

后公三百年，杖屦无从荷。世无六一翁，孰知珍古货。

巴词拟阳春，僭窃罪宜坐。神交有吾宗，涉世同坎轲。

学继青箱玉，诗高碧纱播。勉令添和篇，才薄知何奈。

谬同赤效白，深愧愈知贺。世事置勿论，蚊睫虫容么。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。